《郊行探春得梅林攀玩为乐因成诗示偕行》
宋代·范浚

公不见白衣居士春风里，浪走寻芳南涧底。要见深红踯躅花，不辞辛苦行三里。

吾人风味复不恶，异代幽情敢相拟。故穿密竹过山腰，却下横桥度沙嘴。

宁甘著脚踏残雪，正欲搜春访桃李。天寒桃李都未花，只有山梅破红蕊。

低攲岩石俯苍翠，倒影方塘照清泚。临风三嗅忍回头，细看长吟聊徙倚。

牵花及此当作意，归把疏香泛浮蚁。莫令摽落乱飞空，惆怅残英随陇水。

作者简介：范浚（1102-1150），字茂名（一作茂明），婺州兰溪（金华兰溪）香溪镇人，世称“香溪先生”。绍兴中，举贤良方正。以秦桧当政，辞不赴。闭门讲学，笃志研求，学者称香溪先生。浚著有《香溪集》二十二卷，《四库总目》传于世。